SET ปิดเช้าดิ่ง 11.39 จุด หวั่นเจรจาการค้ายืดเยื้อ โบรกฯคาดบ่ายซึมต่อ หลังไร้ปัจจัยหนุน
SET ปิดเช้าดิ่ง 11.39 จุด หวั่นเจรจาการค้ายืดเยื้อ โบรกฯคาดบ่ายซึมต่อ หลังไร้ปัจจัยหนุน โดยดัชนีช่วงเช้าปิดที่ระดับ 1,586.29 จุด ลดลง 11.39 จุด หรือ 0.71% มูลค่าการซื้อขาย 2.25 หมื่นล้านบาท
29 พ.ย. 2562

ผู้สื่อข่าวรายงานว่า ดัชนีช่วงเช้าปิดที่ระดับ 1,586.29 จุด ลดลง 11.39 จุด หรือ 0.71% มูลค่าการซื้อขาย 2.25 หมื่นล้านบาท
10 หุ้นกดดัชนีเช้านี้

ด้าน นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง (BLS) เปิดเผยว่า ตลาดหุ้นไทยวันนี้ปรับตัวลงในทิศทางเดียวกับตลาดหุ้นในภูมิภาคเอเชียที่ต่างก็เคลื่อนไหวในแดนลบกัน หลังจากที่ประธานาธิบดีโดนัลด์ ทรัมป์ ของสหรัฐฯ ได้ลงนามร่างกฎหมายสนับสนุนการเรียกร้องประชาธิปไตยในฮ่องกง ทำให้เกิดความวิตกเจรจาการค้าระหว่างสหรัฐฯและจีน จากที่สหรัฐฯได้เข้ามาแทรกแซงการเมืองในฮ่องกงและจีน อาจทำให้จีนยืดเยื้อการลงนามข้อตกลงการค้าหรืออาจมีการตอบโต้สหรัฐฯหรือไม่ เนื่องจากจีนจัดว่าเป็นประเทศหลักในการขับเคลื่อนเศรษฐกิจในเอเชีย จึงเกรงว่าเศรษฐกิจในเอเชียจะไม่ดีไปด้วย
ส่วนบ้านเราตัวเลขเศรษฐกิจยังเป็นภาพที่คนยังไม่มั่นใจ จากตัวเลขภาคการผลิตและการส่งออกที่ไม่ดี ทำให้ภาครัฐต้องออกมาตรการกระตุ้นอย่างต่อเนื่อง รวมถึงผลประกอบการของบริษัทจดทะเบียนก็ยังลดลงต่อเนื่องเช่นกัน
สำหรับแนวโน้มการลงทุนในช่วงบ่ายนี้ นายชัยพร กล่าวว่า ตลาดฯคงจะซึมตัวลงหลังไม่มีปัจจัยใหม่เข้ามาหนุน พร้อมให้แนวรับ 1,580 จุด ส่วนแนวต้าน 1,590-1,605 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่

AOT    มูลค่าการซื้อขาย  1,279.04 ล้านบาท ปิดที่   75.25 บาท  ลดลง  0.25 บาท
ADVANC มูลค่าการซื้อขาย  1,233.49 ล้านบาท ปิดที่  214.00 บาท  ลดลง  5.00 บาท
GULF   มูลค่าการซื้อขาย  1,112.88 ล้านบาท ปิดที่  166.00 บาท  ลดลง  4.50 บาท
PTT    มูลค่าการซื้อขาย    952.88 ล้านบาท ปิดที่   43.50 บาท  ราคาไม่เปลี่ยนแปลง
INTUCH มูลค่าการซื้อขาย    860.32 ล้านบาท ปิดที่   59.00 บาท  ลดลง  1.75 บาท